Xalq deputatlari Qarshi tumani Kengashining 2020-yil 16-apreldagi “Tumanda dehqon va fermer xo‘jaliklari tomonidan yer uchastkalaridan samarali foydalanish, qishloq xo‘jaligi mahsulotlari ishlab chiqarishni yanada ko‘paytirish, fermyerlarning moliyav

Xalq deputatlari Qarshi tumani Kengashining 2020-yil 16-apreldagi “Tumanda dehqon va fermer xo‘jaliklari tomonidan yer uchastkalaridan samarali foydalanish, qishloq xo‘jaligi mahsulotlari ishlab chiqarishni yanada ko‘paytirish, fermyerlarning moliyaviy holatini yanada yaxshilash maqsadida amalga oshirilayotgan ishlar to‘g‘risida”gi 34/06-06-sonli qarorining qonuniyligi Senatning Agrar, suv xo‘jaligi masalalari va ekologiya qo‘mitasi tomonidan o‘rganib chiqildi.
 Qarshi tumani hokimining 2019-yil 13-fevraldagi X-1749/02-sonli qaroriga asosan fermer xo‘jaligini tashkil etish uchun fuqaro Elmurodov Dilshodga 10,1 gektar yer maydoni 49 yilga shartnoma bilan ijaraga ajratib berilgan.
 Fuqarolik kodeksining 382-moddasiga muvofiq shartnoma taraflarning kelishuviga muvofiq o‘zgartirilishi va bekor qilinishi mumkin.
 Shuningdek, Yer kodeksining 24-moddasi hamda “Fermer xo‘jaligi to‘g‘risida”gi Qonunning 13-moddasiga ko‘ra yer uchastkalarini ijaraga olish shartnomasini muddatidan oldin bekor qilish taraflarning kelishuvi bilan, bunday kelishuvga erishilmagan taqdirda esa, sudning hal qiluv qarori bilan amalga oshiriladi.
 Amaldagi qonunchilikka rioya qilmasdan xalq deputatlari Qarshi tumani Kengashining 2020-yil 16-apreldagi 34/06-06-sonli qarori qonun hujjatlariga zid ravishda qabul qilingan. 
 Jumladan, xalq deputatlari Qarshi tumani Kengashining 2020-yil 16-apreldagi 34/06-06-sonli qarori bilan Elmurodov Dilshod (“Bog‘i obod agro” fermer xo‘jaligi) va yana 16 nafar dehqon va fermer xo‘jaliklari bilan tuzilgan yer ijara shartnomasi noqonuniy ravishda bekor qilingan.
 Bundan tashqari, “Ma’muriy tartib-taomillar to‘g‘risida”gi Qonunning 9-moddasida ma’muriy organ manfaatdor shaxsga ma’muriy hujjatni qabul qilish uchun ahamiyatga ega bo‘lgan barcha holatlar yuzasidan o‘z fikrini bildirish imkoniyatini berishi shartligi belgilangan bo‘lsa-da, qaror qabul qilishda dehqon va fermer xo‘jaligi rahbarlarining ishtiroki ta’minlanmagan va unga holat bo‘yicha o‘z fikrlarini bildirish imkoniyati berilmagan.
 Mazkur Qonunning 19-moddasiga muvofiq ma’muriy tartib-taomillar prinsiplariga nomuvofiqlik ma’muriy hujjatlarning va ma’muriy harakatlarning bekor qilinishiga yoki qayta ko‘rib chiqilishiga olib keladi.
 Yuqorida bayon etilganlarni inobatga olib, “O‘zbekiston Respublikasi Oliy Majlisi Senatining Reglamenti to‘g‘risida”gi O‘zbekiston Respublikasi Qonunining 302-moddasiga muvofiq O‘zbekiston Respublikasi Oliy Majlisining Senati qaror qiladi:
 1. Xalq deputatlari Qarshi tumani Kengashining 2020-yil 16-apreldagi “Tumanda dehqon va fermer xo‘jaliklari tomonidan yer uchastkalaridan samarali foydalanish, qishloq xo‘jaligi mahsulotlari ishlab chiqarishni yanada ko‘paytirish, fermyerlarning moliyaviy holatini yanada yaxshilash maqsadida amalga oshirilayotgan ishlar to‘g‘risida”gi 34/06-06-sonli qarori qonunchilikka zid deb topilsin va bekor qilinsin.
 2. Ushbu Qarorning ijrosini nazorat qilish Senatning Agrar, suv xo‘jaligi masalalari va ekologiya qo‘mitasi (B. Tajiyev) zimmasiga yuklansin. 
 3. Mazkur Qaror manfaatdor tomonlarga yuborilsin.
 4. Ushbu Qaror qabul qilingan kundan e’tiboran kuchga kiradi.